text: Kom til Udkantsdanmark og streg studiegælden
  25 januar 2012 kl. 10.00
  Færdiguddannede studerende skal have nedsat studiegælden med 40 procent, hvis de flytter på landet. Det foreslår Dansk Folkeparti.
  Dansk Folkeparti vil give et incitament til at skifte storbyen ud med landet, skriver Berlingske. Partiet er inspireret af et lignende norsk tiltag.
  - Udkantsområderne består oftest af ældre mennesker og folk på overførselsindkomst. Vi kunne godt tænke os, at også de veluddannede flytter derud, så der kan komme noget overskud i kommunekasserne. Det her er en måde at få de mere veluddannede ud til udkantsområderne, siger Dansk Folkepartis landdistriktsordfører Mette Hjermind Dencker.
  Positiv modtagelse i Tønder
  I Tønder forudser bosætningskoordinator Pia Lassen flere veluddannede tilflyttere, hvis DF's forslag bliver vedtaget.
  - Det vil helt klart være et godt incitament for at flytte til yderkantsområderne, siger hun til dr.dk/p4.
  Nye tal fra Uddannelsesministeriet viser, at den samlede studiegæld er oppe på 25 milliarder.
  